Príloha K

Prehodnotenie vykonávania štátneho dozoru 
v oblasti bezpečnosti a ochrany zdravia pri práci 
ustanoveného osobitným predpisom v rezorte 

Ministerstva spravodlivosti Slovenskej republiky
(Zbor väzenskej a justičnej stráže)

GENERÁLNE RIADITEĽTVO
Zboru väzenskej a justičnej stráže
Chorvátska 3, 813 04 Bratislava 1
Číslo: GRZVJS –22 –10/01 – 02                                                           Bratislava 18. 11. 2002

Ministerstvo práce, sociálnych vecí a rodiny
Slovenskej republiky

Generálna riaditeľ sekcie práce
Ing. Štefan CONDÍK, CSc.

B r a t i s l a v a
_________________________________
Vec: Prehodnotenie vykonávania štátneho dozoru v oblasti bezpečnosti a ochrany zdravia pri      
        práci ustanoveného osobitným predpisom – p r e d l o ž e n i e

Vážený pán generálny riaditeľ,

	v zmysle listu Ministra práce, sociálnych vecí a rodiny Slovenskej republiky č.j. 2540/2002 – III/11 zo dňa 6. 11. 2002 Vám predkladám prehodnotenie vykonávania štátneho dozoru v oblasti bezpečnosti a ochrany zdravia pri práci ustanoveného osobitným predpisom.

	V podmienkach Zboru väzenskej a justičnej stráže nie je osobitným  predpisom ustanovený štátny dozor v oblasti bezpečnosti a ochrany zdravia pri práci. Toto bolo uvedené v Správe o stave bezpečnosti a ochrany zdravia pri práci, vývoji pracovnej úrazovosti, chorôb z povolania  a iných poškodení zdravia z práce za rok 2001, kde bolo povedané, že sa legislatívne pripravuje ustanovujúci predpis na organizáciu, štruktúru, riadenie a výkon tejto špecializovanej činnosti (list č. GRZVJS-22-1/01-02 zo dňa 5. 4. 2002).

	V zmysle § 3 zákona č. 367/2001 Z. z.,, ktorým sa vyhlasuje úplné znenie  zákona Národnej rady Slovenskej republiky č. 330/1996 Z. z. o bezpečnosti a ochrane zdravia pri práci, ako vyplýva zo zmien a doplnení vykonaných zákonom č.95/23000 Z. z. a zákonom č. 158/2001 Z. z., do konca roku 2002 je stanovený termín pre vypracovanie ustanovujúceho predpisu orgánu dozoru nad plnením podmienok na zaistenie bezpečnosti a ochrany zdravia pri práci (ustanovených zákonom).

	Otvorenou otázkou a predmetom spoločného rokovania ostáva rozsah a pôsobnosť Inšpekcie práce podľa § 2 ods.5 písm. a) s odvolaním sa na § 2 ods.7 zákona Národnej rady Slovenskej republiky č. 95/2000 Z. z. o inšpekcii práce a o zmene a doplnení niektorých zákonov.

K § 2 ods.5 písm. a): 
	Navrhujeme spracovanie “Dohody” pre výkon činnosti inšpekcie práce       v podmienkach zboru medzi Národným inšpektorátom práce a Generálnym riaditeľstvom  Zboru väzenskej a justičnej stráže, na úrovni štatutárnych zástupcov.

Predmet “Dohody”:
► určenie vybraných pracovísk, v ktorých sa nachádzajú utajované skutočnosti, t.j. pracoviská, kde sa inšpekcia práce podľa zákona nevykonáva (zák. č. 95/2000 Z. z.)

►  určenie rozsahu inšpekcie práce v zmysle § 2 ods. 1 (zák. č. 95/2000 Z. z.):

■  písm. a/1 - pracovnoprávne predpisy upravujúce vznik, zmenu a skončenie právnych vzťahov a písm. a/3 - mzdových predpisov:
-	pre príslušníkov v služobnom pomere platí zákon NR SR č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže a Železničnej polície.

■  písm. a/2 – zaistenie bezpečnosti technických zariadení:
-	podľa §7a zákona č. 367/2001 Z. z.. overovanie a plnenie požiadaviek bezpečnosti vyhradených technických zariadení a technických zariadení vykonáva Technická inšpekcia.

Pre zamestnancov ZVJS a odsúdených zaradených do práce, by sa inšpekcia práce vykonávala v rozsahu  určenom zákonom (s výnimkou vybraných pracovísk, v ktorých sa nachádzajú utajované skutočnosti).

Pre predmetné rokovanie navrhujeme stretnutie dňa26. 11. 2002 o 10.00 hod na MPSVaR

Na rokovanie poverujem pplk. Ing Pavla Rosinca, odborného pracovníka v oblasti bezpečnosti a ochrany zdravia pri práci v Zbore väzenskej a justičnej stráže.

                                                                                                       Generálny riaditeľ ZVJS
                                                                                                    plk. JUDr. Oto LOBODÁŠ